Nuusbrief 35
Helpie-nuus steel die kollig
Baie geluk aan ons skoolkoerant, Helpie Flitse, wat aangewys is as die beste gedrukte skoolkoerant in die land en ons elektroniese koerant, E-flitse, wat in hulle afdeling die tweedeplek verower het!
Helpies is nie net nuuswaardig nie, maar deel dit ook op 'n waardige wyse.
Komaan, red die Aarde saam met ons!
Crazy Friday is 'n jaarlikse hoogtepunt op ons kalender. Vandag se tema was ons Helpie Way van hierdie maand: Red ons Aarde!
Die grade het verskillende plakkate gemaak en hul wyshede met die skool gedeel. Daarna het die leerders almal om die beurt deelgeneem aan regte egte boeresport: driebeen-resies, sakspring, eier-hardloop, bokdrolspoeg, toutrek en 'n heerlike waatlemoenfees.
Graad 10's se gedig
Om besoedeling te oorkom,
is hier 'n gedig om alles op te som.
sodat die Aarde beter kan lyk.
Hou op om daai papier te frommel,
want dit vermeerder al die rommel.
Saam kan ons die gemors oorwin
so waarvoor wag jy – herwin, herwin.
Moenie net daar staan:
Komaan! Komaan!
Bestuur van Sosiale Media-blaaie
Helpmekaar Kollege het twee amptelike sosiale media-blaaie: Helpmekaar Kollege op Facebook en Helpmekaar100 op Instagram. Hierdie blaaie word bestuur deur 'n personeellid en alle inskrywings, kommentaar en foto's word met die nodige diskresie geplaas.
Dit is onlangs onder ons aandag gebring dat daar ander sosiale media-blaaie is wat onder die Helpmekaar-brand bestuur word en alhoewel ons weet dat die intensies van die administrators van hierdie blaaie net goed is, is dit ongelukkig vir ons 'n groot risiko om nie ten volle beheer te hê oor ons naam in die kuberruim nie.
Ons versoek dus vriendelik dat énige sosiale media-blad wat ons naam gebruik (Helpmekaar, Helpie, Helpies, HMK) asseblief onmiddellik gesluit sal word.
Verlore goedere wil gevind word!
Alle verlore goedere van 2019 gaan Maandag en Dinsdag (28 + 29 Oktober) op die swembadpawiljoen uitgepak word. Moedig asb. u kind aan om te gaan kyk of daar enige van sy/haar goed is.
Alles wat nie afgehaal is teen Dinsdagmiddag as die busse ry nie, sal aan minderbevoorregtes geskenk word.
Motorfietsloop 2019
Klik asb op die onderstaande skakel vir al die nodige info en die inskrywingsvorm:
https://app.box.com/s/dywbss5pws8s2y00h2vkz91gx8eimq0l
Kreatiwiteit loop hoog by fees
Die Helpies se jaarlikse Kuns-, Klank- en Kaviaarfees was die afgelope paar dae weer 'n ontploffing van klanke, smake en kreatiwiteit.
Die leerders se kuns is Woensdagaand deur vele besoekers waardeer. Donderdag het die Kokkedore heerlike versnaperings voorberei en vandag het ons weer gesien hoe talentvol ons leerders is met sang, dans en mode-ontwerp.
Vanaand braai onnies, ouers en leerders gesellig saam… en maak 'n paar draaie op die maat van musiek.
Studiedag is om die draai...
Soos alle ander weeksmiddae, sal alle onderwysers hierdie komende Maandag, Dinsdag en Woensdag, tussen 13:30 en 15:00, beskikbaar wees vir ekstraklasse vir u kind.
Vrydag 1 November is Studiedag. U kind moet hierdie dag optimaal gebruik om voor te berei vir die eksamen.